Polițiștii din Alba au descoperit în trafic mai mulți șoferi băuți. Unul dintre ei a fost chiar reținut pentru 24 de ore.
Aceștia reprezintă un pericol major pentru ceilalți participanți la trafic, dar și pentru cei care călătoresc alături de ei.
Potrivit raportului poliției, mai mulți șoferi au fost descoperiți băuți la volan pe mai multe drumuri din județ.
În ultimele două zile, au fost efectuate 130 de testări privind conducerea sub influența alcoolului sau a altor substanțe.
Drept urmare au fost reținute 7 permise de conducere unor conducători auto care au pus în pericol siguranța altor participanți la trafic, au fost retrase 13 certificate de înmatriculare și au fost constatate 22 de infracțiuni.
Mai jos sunt câteva exemple.
Reținut pentru alcool la volan
La data de 18 mai 2024, în jurul orei 11.15, polițiștii rutieri din Aiud au depistat un bărbat de 44 de ani, din Aiud, în timp ce conducea un autoturism, pe strada Transilvaniei din municipiu, fiind sub influența băuturilor alcoolice.
În urma testării conducătorului auto, cu aparatul etilotest, a rezultat valoarea de 1,12 mg/litru alcool pur în aerul expirat, motiv pentru care a fost condus la spital unde i-au fost recoltate mostre de sânge, în vederea stabilirii alcoolemiei.
Față de bărbat, a fost întocmit dosar penal, sub aspectul săvârșirii infracțiunii de conducere sub influența alcoolului și a fost luată măsura reținerii, pentru 24 de ore, urmând să fie prezentat Parchetului de pe lângă Judecătoria Aiud, pentru dispunerea măsurilor legale.
Cercetările sunt continuate.
Beat la volan, prin Bucium
La data de 19 mai 2024, în jurul orei 01.00, polițiștii Serviciului Rutier, în timp ce acționau împreună cu polițiștii Serviciului de Ordine Publică pe Drumul Comunal 88, pe raza comunei Bucium, au depistat un bărbat de 55 de ani, din comuna Frumușeni, județul Arad, în timp ce conducea un autoturism fiind sub influența băuturilor alcoolice.
În urma testării conducătorului auto cu aparatul etilotest, a rezultat valoarea de 0,74 mg/l alcool pur în aerul expirat, motiv pentru care a fost condus la spital unde i-au fost recoltate mostre de sânge, în vederea stabilirii alcoolemiei.
Față de conducătorul auto, cercetările sunt continuate sub aspectul săvârșirii infracțiunii de conducere sub influența alcoolului.
Ce pățești dacă urci la volan cu permisul suspendat
La data de 19 mai 2024, în jurul orei 02.00, polițiștii de ordine publică din cadrul Poliției Municipiului Alba Iulia au depistat un bărbat de 38 de ani, din Cugir, în timp ce conducea un autoturism, pe strada Regimentul V Vânători din Alba Iulia, având permisul de conducere suspendat.
Față de bărbat, cercetările sunt continuate sub aspectul săvârșirii infracțiunii de conducere cu permisul suspendat.
La data de 17 mai 2024, în jurul orei 10.30, polițiștii din Aiud au depistat un bărbat de 36 de ani, municipiul Zalău, în timp ce conducea un autoturism, pe strada Transilvaniei din Aiud, având permisul de conducere suspendat.
Față de conducătorul auto, cercetările sunt continuate sub aspectul săvârșirii infracțiunii de conducere cu permisul suspendat.
Urmăriți Alba24.ro și pe Google News
Dacă ți-a plăcut articolul: